**Görbeháza Község Önkormányzata**

**Képviselő-testületének**

**17/2014. (XI.27.) önkormányzati rendelete**

**a települési hulladékkal kapcsolatos hulladékgazdálkodási közszolgáltatásról**

***(egységes szerkezetben a 12/2015.(VIII.14.); 21/2015.(XII.18.); 13/2016.(VI.30.); 10/2017.(III.31.); 8/2018.(III.27.);13/2018.(VII.20.); 5/2019.(II.01.) önkormányzati rendeletekkel)***

Görbeháza Község Önkormányzati Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a hulladékról szóló 2012. évi CLXXXV. törvény 88. § (4) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában, valamint a hulladékról szóló 2012. évi CLXXXV. törvény 33. § (1) bekezdésében meghatározott feladatkörében eljárva; Görbeháza Község Önkormányzatának a képviselő-testület és szervei Szervezeti és Működési Szabályzatáról szóló 10/2011.(IV.29.) önkormányzati rendelete 7. számú függeléke alapján a Görbeháza Községi Önkormányzat *Szociális, Kulturális, Oktatási és Ügyrendi Bizottsága,* valamint *Pénzügyi és Területfejlesztési Bizottsága* véleményének kikérésével a következőket rendeli el:

**Általános rendelkezések[[1]](#footnote-1)**

**1. §**

(1)   Görbeháza Község Önkormányzata (a továbbiakban: önkormányzat) a hulladékról szóló 2012. évi CLXXXV. törvény (a továbbiakban: Ht.) 2. § (1) 27a pontjában, illetve a jelen rendeletben meghatározottak szerint önkormányzati hulladékgazdálkodási közfeladat ellátást biztosít a települési hulladék rendszeres gyűjtése, elszállítása, ártalmatlanítása és kezelése érdekében, és ezen tevékenységek ellátásáról kötelező helyi közszolgáltatás útján gondoskodik.

(2)   A közfeladat ellátásának célja a köztisztaság, a településtisztaság biztosítása, a közegészségügy, valamint az épített és természeti környezet védelme.

(3) A közszolgáltatással ellátott terület megegyezik a település közigazgatási területével.

(4)[[2]](#footnote-2) Görbeháza Község Önkormányzata (a továbbiakban: Önkormányzat) a jelen rendeletben foglaltak szerinti önkormányzati hulladékgazdálkodási közfeladatának ellátásáról a Debreceni Hulladék Közszolgáltató Nonprofit Kft. (4031 Debrecen, István út 136. sz.) (a továbbiakban: Közszolgáltató) útján gondoskodik.

(5)[[3]](#footnote-3) A Közszolgáltató a hulladékgazdálkodási közszolgáltatási tevékenységen belül a hulladékgazdálkodási közszolgáltatás körébe tartozó hulladék átvétele, gyűjtése, szállítása, kezelése. hulladékgazdálkodási létesítmények üzemeltetése feladatait a Hajdúsági Hulladékgazdálkodási Kft. (4220 Hajdúböszörmény, Radnóti M. u. 1. sz.) *közszolgáltatói alvállalkozó[[4]](#footnote-4)* útján látja el Az *közszolgáltatói alvállalkozó[[5]](#footnote-5)* a közszolgáltatás egészéhez viszonyított részvételi aránya 99,3 %.

**Az önkormányzati hulladékgazdálkodási közfeladat ellátása során biztosított hulladékgazdálkodási közszolgáltatás tartalma[[6]](#footnote-6)**

**2. §**

1. Az önkormányzati hulladékgazdálkodási közfeladat ellátása az alábbiakra terjed ki:
2. az ingatlanhasználók által gyűjtőedényben gyűjtött települési hulladék összegyűjtésére és elszállítására – ideértve a háztartásban képződő zöldhulladék, vegyes hulladék, valamint elkülönítetten gyűjtött hulladék összegyűjtését és elszállítását is
3. lomtalanítás körébe tartozó lombhulladék évente kétszeri a Közszolgáltató általi meghatározott időpontban történő begyűjtése és elszállítása
4. az ingatlanhasználók által a házhoz menő hulladékgyűjtés során elkülönített települési hulladék összegyűjtésére és 4 heti rendszerességgel történő elszállítására
5. a hulladékgyűjtő szigeteken összegyűjtött hulladék kétheti rendszerességgel történő elszállítására
6. [[7]](#footnote-7)
7. önkormányzati hulladékgazdálkodási közfeladat körébe tartozó hulladék kezelésére
8. Az Önkormányzat az önkormányzati hulladékgazdálkodási közfeladat ellátása érdekében együttműködik a Hajdúsági Szilárd Hulladéklerakó és Hasznosító Társulásban résztvevő 15 települési önkormányzattal. Az együttműködés tartalmát és feltételeit külön szerződés rögzíti.

**Az önkormányzati hulladékgazdálkodási közfeladat ellátásának módja[[8]](#footnote-8)**

**3. §**

(1) Az Önkormányzat az önkormányzati hulladékgazdálkodási közfeladat ellátását a közszolgáltatóval kötött hulladékgazdálkodási közszolgáltatási szerződés útján biztosítja.

(2) A hulladékgazdálkodási közszolgáltatási szerződés a hulladékról szóló 2012. évi CLXXXV. törvény 34. § (5) bekezdésében és a közszolgáltató kiválasztásáról és a hulladékgazdálkodási közszolgáltatási szerződésről szóló 317/2013. (VIII.28.) Korm. rendelet 4. §-ában meghatározottakon túl a következőket tartalmazza:

a) a Közszolgáltató által ellátható egyéb, bevétel megszerzésére irányuló tevékenységek és azok elszámolási szabályait,

b) a Közszolgáltató pénzügyi, gazdasági, műszaki és szakmai tevékenységének, költséghatékony gazdálkodásának ellenőrizhetőségét, átláthatóságát biztosító előírásokat,

c) a szerződés módosításának lehetséges okait és eljárási rendjét,

d) jogvita esetére az eljáró bíróság illetékességének kikötését,

e) az irányadó jogszabályokra, döntésekre való hivatkozást

(3) A közszolgáltató tevékenységét a közszolgáltatási szerződés alapján a hatályos jogszabályok szerint, jelen rendelet figyelembevételével látja el.

(4) Az e rendeletben használt fogalmakat a Ht. és végrehajtási rendeletei szerinti tartalommal kell alkalmazni, értelmezni.

**Üdülő ingatlanokra vonatkozó sajátos szabályok[[9]](#footnote-9)**

**3/A. §**

1. Üdülőingatlannak tekintjük azokat az ingatlanokat, melyek vonatkozásában az ingatlan nyilvántartás szerint is az adott ingatlan üdülőként szerepel.
2. Az üdülőingatlan esetén a közszolgáltatást a használati szezonban igénybe kell venni. A keletkező hulladékot 60, 80 és 120 literes szabványos tároló edényzetben kell gyűjteni.
3. Az üdülőingatlanok tekintetében, ahol a tulajdonosok, használók csak szezonálisan tartózkodnak, a közszolgáltatás április 1-től október 1-ig kerül ellátásra.
4. Az ingatlanhasználó köteles a Közszolgáltatónak az üdülő ingatlanjait bejelenteni.
5. A közszolgáltatás igénybevételének kötelezettsége alól az az ingatlanhasználó kaphat mentességet, aki a 4. §-ban meghatározott szüneteltetést veszi igénybe.

**A közszolgáltatás ellátásának rendje,**

**közszolgáltatás szüneteltetése**

**4. §**

(1) A helyi közszolgáltatás körében az ingatlanhasználó és a közszolgáltató közötti jogviszonyt a települési hulladékra vonatkozó közszolgáltatás esetében az a tény hozza létre, hogy a közszolgáltató az ingatlanhasználó számára a közszolgáltatást felajánlja, illetve a közszolgáltatás teljesítésére rendelkezésre áll.

(2) Nem jön létre közszolgáltatási jogviszony az olyan beépítetlen, vagy lakatlan ingatlanok tekintetében, ahol senki sem tartózkodik és hulladék sem keletkezik.

(3) Szüneteltethető a közszolgáltatási jogviszony, ha az ingatlanhasználó az ingatlant legalább 90 napig nem használja, feltéve, hogy a szüneteltetés várható időtartamát a közszolgáltatónak előzetesen írásban bejelenti. A bejelentésben foglaltak valódiságát a közszolgáltató jogosult ellenőrizni. Határozatlan idejű szünetelés esetén az ingatlan újbóli használatba vételét az ingatlanhasználóknak írásban be kell jelenteni a közszolgáltatónak.

(4) A hulladék begyűjtésének, elszállításának rendjéről (gyakoriság, időpont), illetve az ezekben bekövetkező változásokról – a keletkező hulladékmennyiség figyelembevételével – a közszolgáltató az ingatlanhasználót írásban köteles értesíteni vagy felhívás közzététele útján tájékoztatni.

(5) A közszolgáltató a települési hulladék elszállítását heti egy alkalommal csütörtöki napokon végzi.

**Az ingatlanhasználó kötelezettségei és jogai**

**5. §**

(1) Az ingatlanhasználónak a Ht. 38 – 39. §-aiban szabályozott kötelezettségein, valamint a települési szilárd és folyékony hulladékkal kapcsolatos közegészségügyi követelményekről szóló 16/2002. (IV. 10.) EüM rendelet előírásain kívül a települési hulladék gyűjtése, tárolása és átadása során be kell tartania a következő szabályokat:

a) A települési hulladékot úgy kell gyűjteni és tárolni, hogy az mások testi épségét, egészségét és jó közérzetét ne veszélyeztesse, a város természetes és épített környezetét ne szennyezze, a növény – és állatvilágot ne károsítsa, a közrendet és a közbiztonságot ne zavarja.

b) Tilos a hulladékot elhagyni, a gyűjtés, a begyűjtés, lerakás szabályaitól eltérő módon felhalmozni, ellenőrizetlen körülmények között elhelyezni, kezelni.

c) A hulladékgyűjtő edényben tilos elhelyezni veszélyes hulladékot (állati tetem, trágya, jég, hó, sár, fertőző vagy robbanásveszélyes anyag, tűzveszélyes hulladék), olyan hulladékot, amely veszélyezteti a szállítással foglalkozó dolgozók testi épségét, vagy begyűjtése során a gépkocsi műszaki berendezésében rongálódást idézhet elő és ártalmatlanítása során veszélyeztetheti a környezetet.

d) A gyűjtőedényben elhelyezhető települési hulladék súlya 120 literes gyűjtőedény esetében legfeljebb 25 kg, 240 literes gyűjtőedény esetében legfeljebb 50 kg lehet.

e) Ha a gyűjtőedényben olyan nedves hulladékot helyeztek el, amely az edényben összetömörödött vagy befagyott, illetve az edényben lévő hulladékot úgy összepréselték, hogy emiatt az edényt üríteni nem lehet, az ingatlanhasználó a közszolgáltató felhívására köteles az edényt üríthetővé, illetve használhatóvá tenni. Köteles továbbá az így okozott esetleges kárt megtéríteni.

f) Az ingatlanhasználó köteles az átvett gyűjtőedényeket a hulladék elszállítása céljából a közszolgáltató által megjelölt időpontban, a közterületen, a begyűjtést végző gépjárművel megközelíthető és ürítésre alkalmas helyen elhelyezni. A gyűjtőedényt legfeljebb a szállítási napot megelőző napon, 18 órától lehet kihelyezni a közterületre, kivéve a tartósan engedélyezett elhelyezést.

g) A hulladék elszállítása céljából kihelyezett gyűjtőedény fedelének – a közterület szennyezésének elkerülése érdekében – lecsukott állapotban kell lennie.

h) A hulladékot a gyűjtőedényben úgy kell elhelyezni, hogy az az edény mozgatásakor és ürítésekor ne szóródjon, valamint a gépi ürítést ne akadályozza.

i) A kihelyezett gyűjtőedény nem akadályozhatja a jármű és a gyalogos forgalmat és elhelyezése egyébként sem járhat baleset vagy károkozás veszélyének előidézésével.

j) Az ingatlanhasználó köteles gondoskodni a gyűjtőedények tisztántartásáról, fertőtlenítéséről, rendeltetésszerű használatáról, valamint környezetük tisztántartásáról. Kivételt képeznek ez alól az 5 m3-es konténerek, melyeket a közszolgáltató köteles szükség szerint, de legalább évente ötször fertőtleníteni.

k) A gyűjtőedény rendeltetéstől eltérő használata, valamint eltűnése vagy megsemmisülése miatt keletkezett kárt az ingatlanhasználó köteles megtéríteni. A közszolgáltató kárát az ingatlanhasználó a kár bekövetkeztétől számított harminc napon belül köteles megtéríteni.

(2)[[10]](#footnote-10) Az ingatlanhasználó köteles a közszolgáltatónak 15 napon belül bejelenteni, ha tulajdonosváltozás, vagy egyéb ok folytán a közszolgáltatás igénybevételére kötelezetté válik.

 (3) Az az ingatlanhasználó, akinek ingatlanán települési hulladék keletkezik, de az ingatlana egyidejűleg gazdálkodó szervezet bejegyzett székhelyéül vagy fióktelepéül is szolgál, köteles a települési hulladékát a gazdálkodó szervezetnek az ingatlanon folytatott gazdasági tevékenysége során keletkezett egyéb hulladéktól elkülönítetten gyűjteni.

**A közszolgáltató kötelezettségei és jogai**

**6. §**

(1) A közszolgáltatónak a Ht. 41 – 42. §-aiban szabályozott kötelezettségein-, valamint a települési szilárd és folyékony hulladékkal kapcsolatos közegészségügyi követelményekről szóló 16/2002. (IV. 10.) EüM rendelet előírásain kívül tevékenysége során be kell tartania a következő szabályokat:

a) Amennyiben a közszolgáltatási szerződésben meghatározott szállítási napon – elháríthatatlan akadály miatt – a szállítás kimarad a közszolgáltató az akadály elhárulását követő 48 órán belül köteles gondoskodni a települési hulladék elszállításáról, valamint ennek tényéről előzetesen hirdetményben köteles tájékoztatni az ingatlanhasználókat.

b) A közszolgáltató munkaszüneti napok miatti ürítési nap áthelyezéséről az ingatlanhasználókat hirdetményben köteles tájékoztatni.

c) A gyűjtőedény kiürítését a közszolgáltatónak kíméletesen, az elvárható gondossággal kell végeznie. A gyűjtőedényekben okozott károkat köteles térítésmentesen kijavítani, amennyiben a meghibásodás a közszolgáltató szabályellenes munkavégzésének következménye. Ebben az esetben a közszolgáltatónak a karbantartási munkák, valamint a javítás időtartamára gyűjtőedényzetet (illetve zsákot) kell biztosítana térítésmentesen az ingatlanhasználó részére.

d) A közszolgáltató tulajdonát képező, az ingatlanhasználó rendelkezésére bocsátott vagy általa bérbe vett és rendeltetésszerűen használt gyűjtőedények szükség szerinti javításáról, cseréjéről és esetleges pótlásáról az ingatlanhasználó bejelentése alapján a közszolgáltató köteles gondoskodni.

(2) A közszolgáltató az ingatlanhasználók bejelentéseinek és problémáinak előterjesztéséhez kihelyezett ügyfélszolgálatot köteles biztosítani Görbeházán legalább heti 4 órában.

**A hulladékgazdálkodási közszolgáltatási díj és a**

**díjfizetési kedvezmények**

**7. §**

(1)[[11]](#footnote-11) Az önkormányzati hulladékgazdálkodási közfeladat ellátásához kapcsolódó hulladékgazdálkodási közszolgáltató igénybevételéért az ingatlanhasználó a Koordináló szerv részére közszolgáltatási díjat köteles fizetni.

 (2) A képviselő-testület mentességet biztosít a hulladékszállítási díjfizetési kötelezettség alól

* a 70. életévet betöltött egyedülálló személy részére, aki az ingatlant egyedül használja, és jövedelme nem haladja meg a mindenkori nyugdíjminimum két és félszeresét
* a 70 életévet betöltött házaspár, élettárs részére, amennyiben bármelyikük betöltötte a 70. életévét és egy főre eső jövedelmük nem haladja meg a mindenkori nyugdíjminimum kétszeresét”

(3) Nem mentesülhet a hulladékszállítási díjfizetési kötelezettség alól az a 70. életévet betöltött egyedülálló személy, vagy a 70. életévet betöltött házaspár, élettárs, ahol az ingatlanon rajtuk kívül más személy bejelentett lakóhellyel vagy tartózkodási hellyel rendelkezik, illetőleg az ingatlant életvitelszerűen használja”

(4) A mentesség elbírálása kérelem alapján történik, amelyről a polgármester dönt. Méltányosság megállapítására nincs lehetőség. A kérelem nyomtatványok a rendelet *1. és 2. mellékletét* képezik.

(5) A jogosultság feltételeit az önkormányzat évente felülvizsgálja.

(6) A (2) bekezdésben meghatározott személyi kör a kérelem benyújtását követő számlázási időszak kezdetétől jogosult a mentességre.

**A hulladékgyűjtő edények rendelkezésre bocsátásával kapcsolatos rendelkezések**

**8. §**

(1) Az ingatlanhasználó a települési hulladék gyűjtésére, illetve elszállítására a közszolgáltató szállítóeszközéhez rendszeresített gyűjtőedényt köteles igénybe venni.

(2)   A Közszolgáltató által rendszerbe állított gyűjtőedények űrtartalma:

1. 60 literes gyűjtőedény
2. 80 literes gyűjtőedény
3. 120 literes gyűjtőedény
4. 240 literes gyűjtőedény
5. 1100 literes gyűjtőedény
6. a Közszolgáltató emblémájával jelölt hulladékgyűjtő műanyag zsákok.[[12]](#footnote-12)

 (3) A közszolgáltató köteles a szállítóeszközéhez rendszeresített, és a keletkezett hulladék mennyiségének megfelelő méretű és számú gyűjtőedényt az ingatlanhasználó rendelkezésre bocsátani a szolgáltatás megkezdése előtt. Az ingatlanhasználó vagy meghatalmazottja a gyűjtőedény átvételét aláírásával köteles igazolni.

(4) Ha az ingatlanhasználó a közszolgáltató felé a valóságnak meg nem felelő mennyiséget vagy adatot közöl – ide értve az ingatlanon rendszeresen tartózkodó személyek számára vonatkozó adatot is – vagy az átadásra kerülő hulladék mennyisége rendszeresen meghaladja az átvett gyűjtőedények űrtartalmát, a közszolgáltató – az ingatlanhasználó megkeresésével egyidejűleg – jogosult a tényleges mennyiségű hulladéknak megfelelő űrtartalmú edényre cserélni az eredeti gyűjtőedényt, illetve jogosult megemelni a gyűjtésre átadott gyűjtőedények számát.

(5)[[13]](#footnote-13) Az ingatlanhasználó köteles írásban, három nappal korábban bejelenteni a közszolgáltatónak, ha ingatlanán az addig szokásos hulladékmennyiséget jelentősen meghaladó mennyiségű hulladék keletkezése várható. A bejelentés alapján a közszolgáltató köteles az ingatlanhasználó által megjelölt időpontra vagy időtartamra a hulladék adott mennyiségének megfelelő gyűjtéséhez, illetve elszállításához alkalmas nagyobb űrtartalmú vagy további gyűjtőedényt, illetve a hulladék gyűjtésére alkalmas műanyagzsákot az ingatlanhasználó rendelkezésére bocsátani, és a többlet-közszolgáltatást teljesíteni. A többletszolgáltatást a közszolgáltató a Koordináló szervnek köteles bejelenteni és a közszolgáltatási díj számlázásához szükséges adatokat megadni.

 (6)[[14]](#footnote-14) Ha az ingatlanon keletkező hulladék mennyisége nem rendszeresen, hanem alkalmilag haladja meg az átadott gyűjtőedények űrtartalmát, és az ingatlanhasználó a többlet-hulladék elszállításához szükséges nagyobb űrtartalmú vagy további gyűjtőedényt a közszolgáltatónál nem rendeli meg, úgy a közszolgáltató az ingatlanhasználó rendelkezésére bocsátott műanyagzsákban elszállítja a gyűjtőedényzet mellé kirakott hulladékot. A zsák térítési díja magában foglalja az elszállítás költségeit is, amit az ingatlanhasználó köteles megfizetni.

(7) [[15]](#footnote-15)

(8) A hulladékgazdálkodási közszolgáltatás végzésének feltételeiről szóló 385/2014.(XII.31.) Korm.rendelet rendelkezéseinek megfelelően a Közszolgáltató biztosítja, hogy a jogszabályban foglalt feltételek fennállása esetén a vegyes hulladék gyűjtéséhez

1. a lakóingatlant egyedül és életvitelszerűen használó természetes személy ingatlanhasználó 60 literes gyűjtőedényt,
2. a természetes személy ingatlanhasználó 80 literes gyűjtőedényt

választhasson.[[16]](#footnote-16)

(9) A hulladékgyűjtő edények a Közszolgáltató telephelyén megvásárolhatók az ingatlantulajdonosok részére.[[17]](#footnote-17)

**A hulladék elhelyezésével, ártalmatlanításával kapcsolatos rendelkezések[[18]](#footnote-18)**

**9. §**

A települési hulladék elhelyezését, előkezelését, ártalmatlanítását a közszolgáltató kizárólag az erre a célra kijelölt Hajdúböszörményi, Czégény úti Hulladéklerakó és Feldolgozó Telepen (4220 Hajdúböszörmény 01329/4. hrsz.) végzi, a vonatkozó üzemeltetési szabályok és előírások betartásával.

**A lomtalanításra vonatkozó külön rendelkezés**

**10. §**

(1)[[19]](#footnote-19) A lomtalanítás megszervezéséről és lebonyolításáról a közszolgáltató évi két alkalommal gondoskodik. Ugyancsak e tevékenység keretében évente gondoskodik a karácsony utáni fenyőfa összegyűjtéséről.

 (2) A lomtalanítás körébe tartozó hulladékot az ingatlanhasználó a közszolgáltató által előzetesen megjelölt időpontban helyezheti ki elszállítás céljából arra a helyre, amelyet a közszolgáltató előzetesen megjelölt.

(3) Az elszállítandó hulladékot úgy kell elhelyezni a közterületen, hogy az a jármű és a gyalogos forgalmat ne akadályozza, a zöldterületeket és növényzetet ne károsítsa, illetve ne járjon baleset vagy károkozás veszélyének előidézésével.

**Az elkülönített hulladékgyűjtésre vonatkozó rendelkezések**

**11. §**

(1) Görbeháza Község Önkormányzata a közszolgáltatóval együttműködve elkülönített hulladékgyűjtési (továbbiakban: szelektív hulladékgyűjtés) közszolgáltatást szervez és tart fenn.

(2) A továbbhasznosításra alkalmas hulladék gyűjtését a közszolgáltató az alábbiak szerint végzi:

a) hulladékgyűjtő szigeteken;

b) lakossági szelektív hulladékgyűjtési rendszert bevezetésével.

(3) Az elkülönítetten gyűjtött települési hulladéknak a közszolgáltató által létesített és üzemeltetett hulladékgyűjtő szigetekre történő szállításáról az ingatlanhasználó gondoskodik.

(4) A hulladékgyűjtő szigeteken a szelektíven gyűjthető hulladék fajták gyűjtéséhez a közszolgáltató térítésmentesen az alábbi gyűjtőedényeket biztosítja:

a) a műanyag hulladék részére: sárga színű gyűjtőkonténert;

b) az üveg hulladék részére zöld színű gyűjtőkonténert;

c) a papírhulladék részére kék színű gyűjtőkonténert.

(5) Az egyes hulladékfajtába tartozó-, és abba nem tartozó hulladékok részletes leírását a közszolgáltató honlapján (a www.hhgkft.hu) közzéteszi, illetve arról közleményben tájékoztatja az ingatlanhasználókat.

(6)[[20]](#footnote-20) A szigeteken lévő edényeket a Közszolgáltató kétheti rendszerességgel, illetve igény szerint üríti.

(7) Az elkülönítetten gyűjtött települési hulladékot a hulladékgyűjtő szigeten úgy kell elhelyezni, hogy azok ne keveredjenek és a környezetet ne szennyezzék.

​(8)  A gyűjtőszigetek edényeiben gyűjtött hulladékot csak a Közszolgáltató szállíthatja el.

(9) A zöldhulladék komposztálására valamennyi ingatlanhasználónak biztosított komposztáló edény. Komposztálás hiányában a zöldhulladék gyűjtése a Hajdúböszörményi, Czégény úti Hulladéklerakó és Feldolgozó Telepen (4220 Hajdúböszörmény 01329/4. hrsz.) kialakított zöldhulladék gyűjtő ponton egész évben biztosított.[[21]](#footnote-21)

 (10)[[22]](#footnote-22)

**12. §**

(1) A szelektíven gyűjthető hulladék fajták gyűjtéséhez és ingatlanon történő tárolásához a közszolgáltató térítésmentesen, a műanyag, fém és papírhulladék számára sárga fedelű 120 literes műanyag gyűjtőedényt biztosít.[[23]](#footnote-23)

(2) A szelektív gyűjtőedényekbe csak az azokon feltüntetett fajtájú hulladék kerülhet.

(3)  Az ingatlanhasználók által az ingatlanokon keletkező és szelektíven gyűjtött hulladékot a Közszolgáltató térítésmentesen, járatlista alapján a háztartási hulladék összegyűjtésének napján, de 4 heti rendszerességgel házhoz menő begyűjtő-járattal szállítja el.

(4) A szelektív hulladékgyűjtéssel kapcsolatban az ingatlanhasználó kötelezettségei kiterjednek az 5. § a), b), c) f), g), h), i), j), k) pontjaiban foglaltakra.

(5) A közszolgáltató köteles írásban felszólítani az ingatlanhasználót, ha a szelektív hulladékgyűjtés szabályainak megsértését észleli. Ha a felszólítását követően az ingatlanhasználó egy éven belül újabb alkalommal megszegi az elkülönített gyűjtés szabályait oly módon, hogy a szelektív gyűjtőedénybe nem a megfelelő hulladékot helyezi el, és ezt a Közszolgáltató észleli, akkor a közszolgáltató a szelektív hulladékgyűjtés szabályainak megsértését dokumentálja, és a bizonyítékok egyidejű megküldésével  hulladékgazdálkodási bírság kiszabását kezdeményezheti.

**Adatszolgáltatási és adatkezelési szabályok[[24]](#footnote-24)**

**13. §**

(1) Az adatkezelés célja a Közszolgáltató ügyfélszolgálati feladatainak ellátásához, a közszolgáltatási díj beszedésével kapcsolatos adatszolgáltatási kötelezettség teljesítéséhez szükséges adatok kezelése.

(2) A Közszolgáltató ügyfélszolgálatával történő kapcsolatfelvétel során keletkezett adatok körébe tartozik mindazon adat, amely az ügyfélszolgálatnál, valamint az ingatlanhasználó és az ügyfélszolgálat közötti kapcsolat során keletkezik. Az adatok kezelése ebben az esetben az érintett által indított eljáráshoz, a szolgáltatáshoz, továbbá a szolgáltatás teljesítéséhez kapcsolódik.

(3) A Közszolgáltató kötelezettsége az ügyfélszolgálaton keletkezett adatok elkülönítése a közszolgáltatást igénybevételéhez szükséges személyes adatokra és egyéb adatokra. Az egyéb adatokat a Közszolgáltató nem kezelheti, azokat köteles megsemmisíteni.

(4) A Közszolgáltató megteremti és fenntartja az adatkezelés személyi és tárgyi feltételeit, gondoskodik az adatok biztonságáról, meghatározza azokat az eljárási szabályokat, amelyek az adat- és titokvédelmi szabályok érvényre juttatásához saját tevékenységi körén belül szükségesek.

(5) A Közszolgáltató nyilvántartásában a természetes személyek esetében a Ht. alapján a természetes személyazonosító adatokat, valamint a lakcímet tarthatja nyilván, ezeket az adatokat kezeli.

(6) A Közszolgáltató az általa kezelt adatokat nyilvánosságra nem hozhatja, az ügyfélszolgálati feladatainak ellátásán, a közszolgáltatási díj beszedésével kapcsolatos adatszolgáltatási kötelezettségén túl más célra fel nem használhatja.

(7) A Közszolgáltató az ingatlanhasználó személyes adatait a szerződéses viszony létrejöttétől annak megszűnéséig, díjhátralék esetén a tartozás fennállásáig kezelheti. A jogviszony, vagy díjhátralék megszűnését követően a Közszolgáltató a kezelt adatokat megsemmisíti.”

**A KÖZTERÜLETEK TISZTÁNTARTÁSA**

**Az ingatlantulajdonos kötelezettségei**

**14. §**

1. Az ingatlantulajdonosnak a közterület tisztán tartásával, a zöldterület, park ápolásával kapcsolatos feladatai:
2. az ingatlan előtti (úszótelek esetén az épület körüli) járdának, (járda hiányában egy méter széles területsávnak), a járda melletti zöld sáv úttestig terjedő teljes területének, legfeljebb az épület 10 méteres körzetén belüli területének a gondozása, tisztán tartása, szemét- és gyommentesítése, burkolt területeken a hó eltakarítása és síktalanítás, ha az ingatlannak két közúttal is érintkezése van, a fenti feladatok minkét irányra vonatkoznak,
3. az ingatlan melletti nyílt ároknak és műtárgyainak tisztán tartása, gyommentesítése,
4. a két szomszédos terület, épület közötti - kiépített úttal, járdával ellátott vagy anélküli - közforgalmi területsáv vagy átjáró esetében a tisztán tartási kötelezettség a tulajdonosok között fele-fele arányban oszlik meg,
5. az ingatlanon lévő madarak fészkelő helyei alatti közterület szennyeződésektől való megtisztítása.
6. Az ingatlantulajdonos a közterület tisztítása során összegyűjtött települési szilárd hulladékot köteles e rendeletben meghatározott gyűjtőedényzetbe vagy gyűjtőeszközbe elhelyezni és elszállításáról gondoskodni.

**15. §**

Az ingatlantulajdonosnak az épülete, telek-ingatlana tisztán tartásával kapcsolatos feladatai:

1. [[25]](#footnote-25)
2. [[26]](#footnote-26)
3. [[27]](#footnote-27)
4. [[28]](#footnote-28)
5. bontás, építés, felújítás és karbantartás miatt üresen álló ingatlan és az előtte húzódó járda tisztán tartása a kivitelező feladata, ha az nem azonos a tulajdonossal.

**A kereskedő, utcai árus és rendezvényszervező kötelezettségei**

**16. §**

1. Az üzlet, egyéb elárusítóhely, vendéglátó, és szolgáltató egység előtti és melletti járdaszakaszt, illetőleg ha a járda mellett földsáv is van, az úttestig terjedő teljes területet az ingatlantulajdonos köteles tisztán tartani, a keletkezett települési szilárd hulladékot összegyűjteni és elszállításáról, a burkolt területen a síktalanításról és a hó eltakarításról gondoskodni.
2. Az ingatlan előtti és melletti járdát a tulajdonos köteles naponta mind a téli, mind a nyári időszakban legkésőbb reggel 7 óráig letakarítani, a nyitva tartás ideje alatt folyamatosan tisztán tartani, zárás előtt összetakarítani.

**17. §**

1. Az utcai árus köteles a részére kijelölt helyet és közvetlen környékét tisztán tartani, az árusításból keletkezett hulladékot összegyűjteni és eltávolításáról gondoskodni.

(2)[[29]](#footnote-29) Közterületen rendezett vásár, sport- és egyéb rendezvény tartása idején a rendezvény szervezője köteles gondoskodni a rendezvény alatt és azt követően a területnek és közvetlen környezetének tisztán-tartásáról, továbbá a terület eredeti állapotában történő visszaadásáról.

**Síktalanítás és hóeltakarítás**

**18. §**

1. A síkosság elleni védekezéshez a környezetkímélő anyagokon (homokon, salakon, fűrészporon) kívül az ingatlantulajdonosok klorid tartalmú fagyáspont csökkentő szert nem alkalmazhatnak. Az önkormányzati tulajdonú úttest síktalanításához klorid tartalmú fagyáspont csökkentő szer (pl. konyhasó) használata csak úgy alkalmazható, hogy a vegyszer egyszeri kijutásának mértéke 40 g/m2-nél több ne legyen. Az ilyen anyagot tárolóedényben, környezetszennyezést kizáró módon kell tárolni.
2. Hórakást tilos elhelyezni:
	1. útkereszteződésben
	2. útburkolati jelen
	3. járdasziget és járda közé,
	4. tömegközlekedésre szolgáló jármű megállóhelyénél,
	5. kapubejárat elé,
	6. közszolgáltatási felszerelési tárgyra és köré; pl. vízelzáró csap, gáz- és egyéb közlétesítmény (lámpaoszlop, hirdetőoszlop stb.).

**Záró rendelkezések**

**19. §**

(1) Ez a rendelet a 2015. január 1. napján lép hatályba.

(2) A rendelet hatálybalépésével egyidejűleg hatályát veszti a települési szilárd hulladékkal kapcsolatos hulladékkezelési helyi közszolgáltatásról szóló 12/2004.(XII.17.) önkormányzati rendelet, valamint az azt módosító 13/2005.(IX.30.); 7/2011.(IV.01.); 2/2013.(II.01.) önkormányzati rendeletek.

Giricz Béla Lászlóné Horváth Ernő

 polgármester jegyző

Záradék:

A rendeletet kihirdettem:

Görbeháza, 2014. november 27.

Horváth Ernő

jegyző

*1. melléklet a 17/2014.(XI.27.)önkormányzati rendelethez*

**K É R E L E M**

**hulladékszállítási díjfizetési kötelezettség**

**alóli mentesség megállapításához**

**egyedülálló személy részére**

..............................................................................................................................................(név) Görbeháza, ................................................................................... szám alatti lakos kérem, hogy Görbeháza Község Önkormányzatának **a települési hulladékkal kapcsolatos hulladékgazdálkodási közszolgáltatásról szóló 17**/2014.(XI.27.) önkormányzati rendeletének 7. §-a alapján a **hulladékszállítási díjfizetési kötelezettség alól mentességet biztosítani szíveskedjenek.**

Születési hely, időpont: ................................................................................................................

Büntetőjogi felelősségem tudatában nyilatkozom, hogy

* betöltöttem a 70. életévemet
* az ingatlant egyedül használom, más személy nem rendelkezik az ingatlanon sem lakóhellyel, sem tartózkodási hellyel.
* jövedelmem nem haladja meg a mindenkori nyugdíjminimum két és félszeresét

A kérelemben feltüntetett adatok a valóságnak megfelelnek.

Tudomásul veszem, hogy a jogosulatlanul igénybe vett támogatást köteles vagyok visszafizetni.

A kérelemhez csatolom a megfelelő jövedelemigazolásokat.

Görbeháza, 201................................................................

 .......................................................

 aláírás

*2. melléklet a 17/2014.(XI.27.)önkormányzati rendelethez*

**K É R E L E M**

**hulladékszállítási díjfizetési kötelezettség**

**alóli mentesség megállapításához**

**házaspár/élettárs részére**

..............................................................................................................................................(név)

..............................................................................................................................................(név)

Görbeháza, ................................................................................... szám alatti lakosok kérjük, hogy Görbeháza Község Önkormányzatának **a települési hulladékkal kapcsolatos hulladékgazdálkodási közszolgáltatásról szóló 17**/2014.(XI.27.) önkormányzati rendeletének 7. §-a alapján alapján a **hulladékszállítási díjfizetési kötelezettség alól részünkre mentességet biztosítani szíveskedjenek.**

Személyi adataink:

Név: .............................................................................................................................................

Születési hely, időpont: ................................................................................................................

Név: .............................................................................................................................................

Születési hely, időpont: ................................................................................................................

Büntetőjogi felelősségünk tudatában nyilatkozunk, hogy

* ketten élünk egy háztartásban és az ingatlant ketten használjuk, egyikünk betöltötte a 70. életévet.
* az ingatlanon rajtunk kívül más személy nem rendelkezik sem lakóhellyel, sem tartózkodási hellyel.
* jövedelmünk nem haladja meg a mindenkori nyugdíjminimum kétszeresét

A kérelemben feltüntetett adatok a valóságnak megfelelnek.

Tudomásul vesszük, hogy a jogosulatlanul igénybe vett támogatást kötelesek vagyunk visszafizetni.

A kérelemhez csatoljuk a megfelelő jövedelemigazolásokat.

Görbeháza, 201................................................................

................................................................... ....................................................................

 aláírás aláírás

1. Módosította a 13/2016.(VI.30.) önkormányzati rendelet 1. §-a. Hatályos 2016. július 1. napjától. [↑](#footnote-ref-1)
2. Módosította a 8/2018.(III.27.) önkormányzati rendelet 1. §-a. Hatályos 2018. március 28. napjától [↑](#footnote-ref-2)
3. Kiegészítette a 8/2018.(III.27.) önkormányzati rendelet 2. §-a. Hatályos 2018. március 28. napjától. [↑](#footnote-ref-3)
4. Módosította a 13/2018.(VII.20.) önkormányzati rendelet 1. §-a. Hatályos 2018. július 21. napjától. [↑](#footnote-ref-4)
5. Módosította a 13/2018.(VII.20.) önkormányzati rendelet 1. §-a. Hatályos 2018. július 21. napjától. [↑](#footnote-ref-5)
6. Módosította a 13/2016.(VI.30.) önkormányzati rendelet 2. §-a. Hatályos 2016. július 1. napjától. [↑](#footnote-ref-6)
7. Hatályon kívül helyezte a 8/2018.(III.27.) önkormányzati rendelet 3. §-a. Hatálytalan 2018. március 28. napjától [↑](#footnote-ref-7)
8. Módosította a 13/2016.(VI.30.) önkormányzati rendelet 3. §-a. Hatályos 2016. július 1. napjától. [↑](#footnote-ref-8)
9. Kiegészítette a 13/2016.(VI.30.) önkormányzati rendelet 4. §-a. Hatályos 2016. július 1. napjától. [↑](#footnote-ref-9)
10. Módosította a 13/2016.(VI.30.) önkormányzati rendelet 5. §-a. Hatályos 2016. július 1. napjától. [↑](#footnote-ref-10)
11. Módosította a 13/2016.(VI.30.) önkormányzati rendelet 6. §-a. Hatályos 2016. július 1. napjától. [↑](#footnote-ref-11)
12. Módosította a 21/2015.(XII.18.) önkormányzati rendelet 1 § (1) bekezdése. Hatályos 2016. január 1. napjától. [↑](#footnote-ref-12)
13. Módosította a 10/2017.(III.31.) önkormányzati rendelet 1. §-a. Hatályos 2017. április 1. napjától. [↑](#footnote-ref-13)
14. Módosította a 13/2016.(VI.30.) önkormányzati rendelet 7. §-a. Hatályos 2016. július 1. napjától. [↑](#footnote-ref-14)
15. Hatályon kívül helyezte a 13/2018.(VII.20.) önkormányzati rendelet 2. §-a. Hatálytalan 2018. július 21. napjától. [↑](#footnote-ref-15)
16. Kiegészítette a 21/2015.(XII.18.) önkormányzati rendelet 1. § (2) bekezdése. Hatályos 2016. január 1. napjától. [↑](#footnote-ref-16)
17. Kiegészítette a 21/2015.(XII.18.) önkormányzati rendelet 1. § (2) bekezdése. Hatályos 2016. január 1. napjától. [↑](#footnote-ref-17)
18. Módosította a 13/2016.(VI.30.) önkormányzati rendelet 8. §-a. Hatályos 2016. július 1. napjától. [↑](#footnote-ref-18)
19. Módosította a 13/2016.(VI.30.) önkormányzati rendelet 9. §-a. Hatályos 2016. július 1. napjától. [↑](#footnote-ref-19)
20. Módosította a 13/2016.(VI.30.) önkormányzati rendelet 10. § (1) bekezdése. Hatályos 2016. július 1. napjától. [↑](#footnote-ref-20)
21. Módosította az 5/2019.(II.01.) önkormányzati rendelet 1. §-a. Hatályos 2019. február 2. napjától. [↑](#footnote-ref-21)
22. Hatályon kívül helyezte a 13/2016.(VI.30.) önkormányzati rendelet 10. § (2) bekezdése. Hatálytalan 2016. július 1. napjától. [↑](#footnote-ref-22)
23. Módosította a 12/2015.(VIII.14.) önkormányzati rendelet. 3. § (1) bekezdése. Hatályos 2015. augusztus 22-től. [↑](#footnote-ref-23)
24. Módosította a 8/2018.(III.27.) önkormányzati rendelet 4. §-a. Hatályos 2018. március 28. napjától [↑](#footnote-ref-24)
25. Hatályon kívül helyezte a 10/2017.(III.31.) önkormányzati rendelet 2. §-a. Hatálytalan 2017. április 1. napjától. [↑](#footnote-ref-25)
26. Hatályon kívül helyezte a 10/2017.(III.31.) önkormányzati rendelet 2. §-a. Hatálytalan 2017. április 1. napjától. [↑](#footnote-ref-26)
27. Hatályon kívül helyezte a 10/2017.(III.31.) önkormányzati rendelet 2. §-a. Hatálytalan 2017. április 1. napjától. [↑](#footnote-ref-27)
28. Hatályon kívül helyezte a 10/2017.(III.31.) önkormányzati rendelet 2. §-a. Hatálytalan 2017. április 1. napjától. [↑](#footnote-ref-28)
29. Módosította a 10/2017.(III.31.) önkormányzati rendelet 3. §-a. Hatályos 2017. április 1. napjától. [↑](#footnote-ref-29)